
ACORD 63/2007,  DE 21 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient núm. 24Avrapi/2007. Autorització campanya per a televisió anomenada Pla Municipal d’Habitatge
1. El 9 de febrer de 2007 ha estat tramés al Consell de l’Audiovisual de Catalunya un escrit (registre d’entrada núm. 321/2007) de l’Ajuntament d’Esplugues, mitjançant el qual sol·licita a aquest Consell l’autorització prèvia de l’emissió de la campanya per a televisió anomenada Pla Municipal d’Habitatge.

2. Els serveis del Consell de l'Audiovisual de Catalunya han analitzat l’espot objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. En relació amb aquest últim paràgraf cal tenir en compte el que preveu l’apartat 3 de l’article 42 de la Llei orgànica del règim electoral general, segons el qual els decrets de convocatòria per a les eleccions locals s’han d’expedir el cinquantè cinquè dia abans del quart diumenge de maig de l’any que pertoqui i es publicaran a l’endemà en el Diari oficial que correspongui. A partir d’aquest moment la publicitat institucional objecte d’aquest expedient s’haurà de deixar d’emetre.

6. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

En la informació que ha tramés l’Ajuntament d’Esplugues, es fa constar que l’espot objecte d’aquest expedient s’emetrà a Esplugues Televisió del 10 de febrer al 30 de setembre de 2007. Analitzat el Pla de cobertura d’aquest espot, resulta que una part d’aquest coincidirà amb el període electoral de les eleccions municipals que tindran lloc el quart diumenge de maig d’enguany. Aquest fet vulnera la prohibició de fer publicitat institucional durant els períodes electorals, per la qual cosa s’ha de denegar l’autorització sol·licitada. 

Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Denegar l’autorització per a televisió de la campanya institucional de l’Ajuntament d’Esplugues, anomenada Pla Municipal d’habitatge, atès que contravé la lletra d de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a l’Ajuntament d’Esplugues.

Barcelona, 21 de febrer de 2007


Josep M. Carbonell i Abelló                           Dolors Comas d’Argemir i Cendra

President                                                        Consellera secretària 

